Imtella' Marzu 14, 2021 - Aġġornata 14 Ta' Marzu, 2021 7:54pm Rapport: Nigel Mifsud Għat-tieni sena infila, ebda ċelebrazzjoni l-ġimgħa d-dieħla għal San Patrizju, fis-17 ta' Marzu…u jumejn wara għal San Ġużepp. Fir-Rabat, ftit ħafna s-sinjali ta' ċelebrazzjoni Ġużeppina. Fil-Knisja tal-Franġiskani Minuri l-istatwa ta' San Ġużepp tinsab armata kif kien isir sa erbgħin sena ilu. Għall-Gwardjan tal-Komunità, l-istedina ta' San Ġużepp hi lil kulħadd biex kif għamel hu, nobdu lill-awtoritajiet u nirrispettaw lil xulxin. Il-Knisja ta' Santa Marija ta' Ġesu fir-Rabat tinsab armata għal festa ridotta li kienet maħsuba li tilħaq il-qofol tagħha din il-ġimgħa. Kollox inbidel f'ħakka t'għajn. Triq San Pawl fir-Rabat normalment matul din il-ġimgha tkun iebsa l-isbaħ libsa tagħha fl-okkazjoni tal-festa ta' San Ġuzepp, fid-19 ta' Marzu. Din is sena iżda t-triq se tibqa mnezza mil-libsa tal-festa. Il-bieb tal-każin se jibqa magħluq u n-nies mhux se jkunu jistgħu jattendu għall-quddiesa fil-knisja. Il-pandemija diġà kienet rabtet idejn l-organizzaturi tal-festa biex l-armar fit-toroq ikun limitat, il-banda kienet se tibqa' siekta u l-ħsejjes tal-logħob tan-nar kienu se jkunu limitati għal lejlet u nhar il-festa. Adrian Zahra, rappreżentant tal-Arċikonfraternita ta' San Ġużepp, fl-aħħar ġimgħat għen fit-tħejjijiet biex in-nies ikunu jistgħu jattendu ċ-ċelebrazzjonijiet fil-knisja. "Ħdimna biex nagħmlu sistema fejn in-nies jidħlu b'sistema ta' seating. Kellna weekend fejn ġew jiġbru l-biljetti kollha; li fortunatament inġabru kollha iżda sfortunatament mhux se jintużaw." Minflok bil-mant ikħal li tintrama taħtu s-soltu, l-istatwa ta' San Ġużepp tinsab imżejna b'mod sempliċi, b'żewġ anġli jżommu kuruna fuqha, disinn ta' Karlu Darmanin, kif kienet tintrama sal-1981. "Urejna x-xewqa l-ġenerazzjonijiet tagħna li ma niftakruwiehx, li għandha inqas minn 41 sena, u kellna iċ-ċans li nerġgħu narawha." Il-Gwardjan tal-Kunvent tal-Patrijiet Franġiskani, Patri Martin Coleiro, qal li d-daqqa nħasset sew billi din hi t-tieni darba li l-festa ntlaqtet minn miżuri iebsa, u anke għaliex qajla setgħet tiġi ċċelebrata s-Sena Ġużeppina. Madanakollu, qal li l-poplu għandu jimxi fuq il-passi ta' San Ġużepp fi żmien ta' pandemija. "Nagħmlux il-festa bil-banda, nar u armar mhux importanti. Naċċettaw il-fatt li qed nagħmlu festa ridotta għalkollox għax qed nagħmlu kollox bil-magħluq. Għafsa ta' qalb imma l-ikbar eżempju li jtina San Ġużepp li ħa ħsieb Marija u Ġesu, dik ir-responsabbiltà, iddefenda l-ħajja tagħhom u hekk għandna nagħmlu aħna, nobdu l-awtoritajiet u nirrispettaw lil xulxin." Patri Gwardjan qal li kuljum bejn l-4 u 6 ta' filgħaxija, in-nies jistgħu jmorru l-knisja jitolbu individwalment, waqt li l-quddies tistà tiġi segwita biss fuq il-media soċjali waqt li l-pontifikal se jixxandar fuq TVM2. L-Għaqda tan-Nar 19 ta' Marzu se tkun qed timmarka l-festa ta' San Ġużepp bi ħruq ta' murtali, b'messaġġ biex in-nies jieħdu ħsieb saħħithom.